## Barrachina: “El pressupost de 2025 garantix la recuperació del sector i reforça el suport als agricultors, ramaders i pescadors”

*** Els comptes de la Conselleria d’Agricultura, Aigua, Ramaderia i Pesca creixen un 26,1 % fins als 457 milions d’euros
* Els organismes autònoms de la Conselleria, com l’Agència Valenciana de Foment i Garantia Agrària (AVFGA) i l’Institut Valencià d’Investigacions Agràries (IVIA), gestionaran un pressupost de 342 milions d’euros
* Quant a les inversions per a la reconstrucció després de les riuades i pluges, la Conselleria destinarà enguany un total de 103,2 milions d’euros
* Amb un pressupost total de 799 milions d’euros, que inclou les partides de la Conselleria i dels organismes autònoms, el Consell reforça el seu compromís amb la recuperació del territori i amb el sector primari de la Comunitat Valenciana**

La Conselleria d’Agricultura, Aigua, Ramaderia i Pesca tindrà enguany un pressupost de 457 milions d’euros, la qual cosa representa un increment del 26,1 % en comparació amb l’any anterior. Amb el pressupost destinat a organismes autònoms, 342 milions d’euros, la xifra global ascendix fins als 799 milions d’euros.

El conseller d’Agricultura, Aigua, Ramaderia i Pesca, Miguel Barrachina, ha destacat la importància d’este creixement per a enfortir els recursos destinats al camp valencià: “Este augment en el pressupost demostra el ferm compromís del Consell de Carlos Mazón amb el sector primari i la defensa dels nostres agricultors, ramaders i pescadors”.

El pressupost reflectix, a més, “un impuls decidit per la reconstrucció i modernització de les nostres infraestructures rurals i agroalimentàries, per a garantir un futur més rendible i sostenible”, ha afegit el conseller.

Entre els aspectes més destacats del pressupost, les inversions pròpies experimenten un augment del 88,8 %, “la qual cosa es traduïx en un significatiu reforç de la inversió en el sector”.

A més, les ajudes a la inversió s’incrementen un 46,6 %, “la qual cosa permet als productors i a les empreses agroalimentàries accedir a recursos essencials per a la seua modernització i desenrotllament”.

**Organismes autònoms**

Els organismes autònoms de la Conselleria, com l’Agència Valenciana de Foment i Garantia Agrària (AVFGA) i l’Institut Valencià d’Investigacions Agràries (IVIA), gestionaran un pressupost conjunt de 342 milions d’euros, dedicats la majoria “al suport directe als sectors agraris més rellevants de la Comunitat Valenciana”.

En este sentit, Miguel Barrachina ha explicat que l’Agència Valenciana de Foment i Garantia Agrària compta amb un pressupost de 323,1 milions d’euros que es destinaran a ajudes a jóvens, noves incorporacions, apicultura, agricultura ecològica, arròs i vinya, entre altres inversions.

Per la seua banda, l’IVIA disposarà d’un pressupost de 18,6 milions d’euros, la qual cosa suposa un creixement del 8 % en les seues inversions, dirigides a la investigació i al desenrotllament tecnològic del sector agroalimentari.

**Relleu generacional en el sector agrari**

Una de les principals prioritats del Consell és fomentar el relleu generacional. Per a facilitar l’accés dels jóvens a l’agricultura, s’han reduït impostos, eliminant el de successions i donacions i baixant el de transmissions del 10 % al 4 %.

A més, el conseller ha subratllat que enguany es destinaran “29,5 milions d’euros a ajudes per a jóvens i nous agricultors, amb l’objectiu que puguen incorporar-se com a professionals al sector”.

**Modernització i competitivitat**

La Conselleria també destinarà 54,4 milions d’euros a la modernització d’explotacions agràries i ramaderes, i a la contractació d’assegurances agràries. “Volem garantir la competitivitat del sector i protegir les rendes dels nostres agricultors i ramaders davant de possibles imprevistos”, ha afirmat Barrachina.

**Suport a productes estratègics i indústria agroalimentària**

D’altra banda, es destinen 43 milions d’euros a donar suport a l’apicultura, el vi, l’arròs i l’agricultura ecològica. A més, es promourà en els centres educatius hàbits alimentaris saludables, que inclouen el consum de fruites i llet, i es fomentaran les figures de qualitat.

El conseller d’Agricultura ha assegurat que s’invertiran 89,1 milions d’euros “per a fer costat a la indústria agroalimentària i les cooperatives, amb l’objectiu de millorar la seua competitivitat i fomentar la innovació”.

**Estratègies de desenrotllament local i infraestructures hídriques**

Es destinaran 21,9 milions d’euros a estratègies de desenrotllament local, donant suport a la consolidació del món rural i combatent la despoblació, i s’invertiran 7 milions d’euros en l’agricultura sostenible en zones de muntanya.

El sector pesquer rebrà 22,2 milions d’euros, amb un augment en les ajudes a les organitzacions pesqueres. A més, es destinaran 69,4 milions d’euros a infraestructures hídriques i modernització de regadius.

**Prevenció de plagues i malalties**

Amb la finalitat de protegir la salut i sostenibilitat de les explotacions agràries i ramaderes, el conseller ha anunciat que “s’invertiran 39 milions d’euros en la prevenció i control de plagues i malalties”.

“Esta important inversió té com a objectiu proporcionar als agricultors i ramaders les ferramentes necessàries per a afrontar els reptes sanitaris als quals s’enfronten diàriament, garantint la sanitat vegetal i animal en les seues explotacions”, ha remarcat Barrachina.

“La lluita contra les plagues i malalties és un aspecte clau per a assegurar la productivitat i competitivitat del sector, a més d’evitar pèrdues econòmiques i protegir la qualitat dels productes”.

**Pressupost DANA**

Quant a les inversions per a la reconstrucció després de les riuades i pluges que van afectar la Comunitat Valenciana, la Conselleria destinarà un total de 145 milions d’euros, dels quals 103,2 milions s’invertiran en 2025.

Esta inversió se centrarà en àrees clau com la reparació de camins rurals, amb una inversió de 17,5 milions d’euros en la província de València i 8,2 milions d’euros més per a la província de Castelló. A més, s’invertiran 14,6 milions d’euros en obres de canalització urbana i 7,9 milions d’euros en la presa de Buseo.

En l’àmbit agrícola, s’han pressupostat 26,7 milions d’euros en ajudes a la replantació de cultius afectats, i 9,5 milions d’euros per a la reparació de sistemes de reg, amb l’objectiu de recuperar el seu ús i garantir el subministrament a les explotacions agrícoles. També s’invertiran 3,5 milions d’euros per a fer costat a les explotacions ramaderes, contribuint a la recuperació de la seua activitat.

D’altra banda, el sector agroalimentari rebrà 10 milions d’euros per a impulsar la seua competitivitat i modernització.

El conseller ha insistit que estes inversions “són part de l’esforç global per a la recuperació i millora de les infraestructures del sector primari, garantint la seua sostenibilitat i creixement”.

Així mateix, ha destacat la importància d’estes inversions: “Les actuacions per a la reconstrucció després de les riuades són una prioritat per al Govern de Carlos Mazón. Estem compromesos amb la recuperació del nostre territori i amb la millora de la infraestructura agrícola i ramadera perquè els nostres productors puguen continuar la seua labor en les millors condicions”.

Finalment, Miguel Barrachina ha destacat que estos pressupostos “ens brinden l’oportunitat d’avançar en la modernització del sector, assegurar la recuperació després de les riuades i pluges i reforçar el suport als nostres agricultors, ramaders i pescadors, contribuint així a una economia més forta, competitiva i sostenible a llarg termini”.

Fecha: 23/03/2025